Broj: 711-I-1365-M-149/22-02-21

Zagreb, 21. ožujka 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3., Zakona o sprječavanju sukoba interesa („Narodne novine“, broj 143/21., u daljnjem tekstu: ZSSI), **na zahtjev obveznika Adama Đanića, direktora trgovačkog društva CENTAR KOMPETENCIJA ZA NAPREDNO INŽENJERSTVO NOVA GRADIŠKA društvo s ograničenom odgovornošću,** za davanjem očitovanja Povjerenstva,na 164. sjednici održanoj dana 21. ožujka 2022.g. daje sljedeće

**MIŠLJENJE**

1. **Sukladno članku 9. stavku 2. b) ZSSI-a obveznik Adam Đanić, direktor trgovačkog društva CENTAR KOMPETENCIJA ZA NAPREDNO INŽENJERSTVO NOVA GRADIŠKA društvo s ograničenom odgovornošću, dužan je**  **izuzeti se od donošenja odluka odnosno sudjelovanja u donošenju odluka u odnosu na trgovačko društvo INDUSTRIJSKI PARK NOVA GRADIŠKA d.o.o. za razvoj i ulaganje, kao i sklapanja ugovora s tim trgovačkim društvom, obzirom da se radi o poslodavcu kod kojeg je bio u radnom odnosu u posljednje dvije godine prije stupanja na dužnost.**
2. **Okolnost da je trgovačko društvo INDUSTRIJSKI PARK NOVA GRADIŠKA d.o.o. za razvoj i ulaganje bio poslodavac kod kojeg je obveznik bio u radnom odnosu u posljednje dvije godine prije stupanja na dužnost te okolnost da s istim nastaje poslovni odnos** **obveznik je dužan objaviti na službenoj internetskoj stranici trgovačkog društva CENTAR KOMPETENCIJA ZA NAPREDNO INŽENJERSTVO NOVA GRADIŠKA društvo s ograničenom odgovornošću.**
3. **Temeljem članka 18. stavak 1. ZSSI-a Adam Đanić ne može istovremeno uz obnašanje dužnosti direktora trgovačkog društva u isključivom vlasništvu jedinice lokalne samouprave obavljati poslove direktora trgovačkog društva u njegovom privatnom vlasništvu.**
4. **Sukladno članku 19. stavku 1. ZSSI-a obveznik Adam Đanić, za vrijeme obnašanja dužnosti direktora trgovačkog društva u isključivom vlasništvu jedinice lokalne samouprave u obvezi je prenijeti upravljačka prava koja ima na temelju udjela u vlasništvu trgovačkog društva ADAX CONSULTING d.o.o. za savjetovanje i uslugena drugu osobu, osim na osobe iz članka 5. stavka 1. točke 6. ovoga Zakona, ili na posebno tijelo.**
5. **Obveznik** **Adam Đanić, direktor trgovačkog društva CENTAR KOMPETENCIJA ZA NAPREDNO INŽENJERSTVO NOVA GRADIŠKA društvo s ograničenom odgovornošću, sukladno odredbi članka 18. stavka 1. ZSSI-a ne može tijekom obnašanja navedene javne dužnosti obavljati poslove upravljanja obrtom ADIX, obrt za zastupanje u osiguranju vl. Adam Đanić, Staro Petrovo Selo te je dužan poslove upravljanja prenijeti na poslovođu.**

Obrazloženje

Zahtjev za davanjem mišljenja Povjerenstva podnio je Adam Đanić, direktor trgovačkog društva CENTAR KOMPETENCIJA ZA NAPREDNO INŽENJERSTVO NOVA GRADIŠKA društvo s ograničenom odgovornošću. U Povjerenstvu zahtjev je zaprimljen 17.ožujka 2022. pod poslovnim brojem 711-U-3694-M-149/22-01-5, povodom kojeg se vodi predmet broj M-149/22.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Člankom 3. stavkom 1. podstavkom 40. ZSSI-a propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio obveznici ZSSI-a, stoga je Adam Đanić direktor trgovačkog društva CENTAR KOMPETENCIJA ZA NAPREDNO INŽENJERSTVO NOVA GRADIŠKA društvo s ograničenom odgovornošću, čiji je jedini osnivač/član Grad Nova Gradiška, a što je utvrđeno uvidom u registar nadležnog Trgpvačkog suda, dužan postupti sukladno odredbama ZSSI-a.

Obveznik u zahtjevu navodi da je član uprave i direktor trgovačkog društva Centar kompetencija za napredno inženjerstvo d.o.o. u 100% vlasništvu jedince lokalne samouprave tj. Grada Nove Gradiške od 18.06.2020. godine na mandat s predviđenim krajem obnašanja dužnosti 01.01.2025. Prije toga bio je član uprave i direktor trgovačkog društva Industrijski park Nova Gradiška d.o.o. u 100%, također u vlasništvu Grada Nove Gradiške u razdoblju od 01.03.2019 - 17.06.2020.

Obveznik traži mišljenje Povjerenstva može li potpisivati ugovore i sklapati poslove s društvom Industrijski park Nova Gradiška d.o.o., jer je prethodno bio tamo zaposlen kao član uprave/direktor ili mora donošenje odluke prenijeti na nekog drugog te ukoliko da, na koga, skupštinu (Grad Nova Gradiška) ili nadzorni odbor.

Nadalje obveznik navodi da je vlasnik i direktor u privatnom trgovačkom društvu Adax consulting d.o.o., koje se bavi računovodstvenim poslovima i ne posluje s Gradom Novom Gradiškom, niti bilo kojim društvom kojem je Grad osnivač, te traži mišljenje Povjerenstva je li dužan prenijeti upravljačka prava te može li ih prenijeti na djelatnicu koja radi u društvu Adax consulting d.o.o. od prošle godine, a s obveznikom nije u krvnom srodstvu niti imaju drugih poveznica.

Također, obveznik u mišljenju navodi da je vlasnik povlaštenog obrta ADIX, obrt za osiguranje, koji svoje poslovanje obavlja temeljem licence Hrvatske agencije za nadzor financijskih usluga i upisa u Upisnik u Registar ovlaštenih zastupnika u osiguranju. Navodi da isti obrt ne posluje s Gradom Nova Gradiška niti s gradskim tvrtkama te ističe da se, ukoliko je dužan prenositi upravljačka prava na poslovođu, pojavljuje problem, jer poslovođa mora imati licencu Hrvatske agencije za nadzor financijskih usluga, slijedom čega traži mišljenje Povjerenstva kako prenijeti upravljačka prava sa osobe koja obavlja poslove u povlaštenim/vezanim obrtima te je licenca vezana direktno uz ime i prezime osobe.

Člankom 9. stavkom 1. ZSSI-a propisano je da je obveznik dužan, ako se pojave okolnosti koje se mogu definirati kao potencijalni sukob interesa, deklarirati ga na odgovarajući način i razriješiti tako da zaštiti javni interes, dok je u stavku 2. propisano da će se obveznik, ako nije drukčije propisano zakonom, izuzeti od donošenja odluka, odnosno sudjelovanja u donošenju odluka i sklapanju ugovora koji utječu na njegov vlastiti poslovni interes ili poslovni interes s njim povezanih osoba i poslodavaca kod kojih je bio u radnom odnosu u posljednje dvije godine prije stupanja na dužnost.

Obveznik Adam Đanić je u trgovačkom društvu INDUSTRIJSKI PARK NOVA GRADIŠKA d.o.o. za razvoj i ulaganje bio član Uprave i direktor u razdoblju od 01. ožujka 2019. do 17. lipnja 2020., dok je na dužnost direktora trgovčkog društva CENTAR KOMPETENCIJA ZA NAPREDNO INŽENJERSTVO NOVA GRADIŠKA društvo s ograničenom odgovornošću stupio 18. lipnja 2020., te je stoga trgovačko društvo INDUSTRIJSKI PARK NOVA GRADIŠKA d.o.o. za razvoj i ulaganje poslodavac kod kojeg je obveznik bio u radnom odnosu u posljednje dvije godine prije stupanja na dužnost.

Slijedom navedenog. obveznik Adam Đanić dužan je izuzeti se odonošenja odluka odnosno sudjelovanja u donošenju odluka u odnosu na trgovačko društvo INDUSTRIJSKI PARK NOVA GRADIŠKA d.o.o. za razvoj i ulaganje, kao i sklapanja ugovora s tim trgovačkim društvom, i za naprijed navedeno ovlastiti svog zamjenika ili drugog zaposlenika trgovačkog društva koji ne podliježe zakonskim ograničenjima u pogledu donošenja odluka i potpisivanju ugovora.

Okolnost da je trgovačko društvo INDUSTRIJSKI PARK NOVA GRADIŠKA d.o.o. za razvoj i ulaganje, poslodavac kod kojeg je obveznik bio u radnom odnosu u posljednje dvije godine prije stupanja na dužnost te da s istim nastaje poslovni odnos, obveznik je dužan objaviti na službenoj internetskoj stranici trgovačkog društva CENTAR KOMPETENCIJA ZA NAPREDNO INŽENJERSTVO NOVA GRADIŠKA društvo s ograničenom odgovornošću.

Člankom 18. stavkom 1. ZSSI-a propisano je da obveznici ne mogu biti članovi uprave ili upravnih odbora i nadzornih odbora trgovačkih društava, upravnih vijeća ustanova odnosno nadzornih odbora izvanproračunskih fondova niti mogu obavljati poslove upravljanja u poslovnim subjektima.

Navedenom odredbom obveznicima je beziznimno zabranjeno da za vrijeme obnašanja dužnosti budu članovi uprave trgovačkog društva, neovisno o tome radi li se o trgovačkom društvu u vlasništvu tijela javne vlasti ili privatne osobe.

Uvidom u registar nadležnog Trgovačkog suda, utvrđeno je da je obveznik Adam Đanić jedini osnivač/član trgovačkog društva ADAX CONSULTING d.o.o. za savjetovanje i usluge.

Slijedom navedenog, obveznik ne može istovremeno uz obnašanje dužnosti direktora trgovačkog društva u kojem jedinice lokalne i područne samouprave imaju većinski udio (na temelju kojeg je obveznik ZSSI-a sukladno članku 3. stavku 1. podstavku 40. navedenog Zakona) obnašati i funkciju predsjednika ili člana uprave u drugim trgovačkim društvima pa niti onih u svom vlasništvu.

Člankom 19. stavkom 1. ZSSI-a propisano je da će obveznik koji ima 5 % i više dionica odnosno udjela u vlasništvu (kapitalu trgovačkog društva) za vrijeme obnašanja javne dužnosti prenijeti svoja upravljačka prava na temelju udjela u kapitalu društva na drugu osobu, osim na osobe iz članka 5. stavka 1. točke 6. ovoga Zakona, ili na posebno tijelo.

Člankom 5. stavkom 6. ZSSI-a propisano je da su povezane osobe one osobe navedene u članovi obitelji obveznika te ostale osobe koje se prema drugim osnovama i okolnostima opravdano mogu smatrati interesno povezanima s obveznikom.

Stoga je obveznik Zakona, za vrijeme obnašanja dužnosti direktora trgovačkog društva u kojem jedinice lokalne i područne samouprave imaju većinski udio, sukladno članku 19. stavku 1. ZSSI-a, dužan prenijeti upravljačka prava u trgovačkom društvu u svome vlasništvu na drugu osobu ili na posebno tijelo, obzirom kako u istom ima više od 5% udjela u vlasništvu, s time da upravljačka prava može prenijeti na bilo koju drugu osobu, osim članova obitelji i povezanih osoba u smislu članka 5. stavka 6. ZSSI-a.

Člankom 1. Zakona o obrtu („Narodne novine“, broj 143/13, 127/19 i 41/20) propisano je da je obrt u smislu ovoga Zakona samostalno i trajno obavljanje dopuštenih gospodarskih djelatnosti u skladu sa člankom 8. ovoga Zakona od strane fizičkih osoba sa svrhom postizanja dohotka ili dobiti koja se ostvaruje proizvodnjom, prometom ili pružanjem usluga na tržištu.

Člankom 28. istog Zakona propisano je da obrtnik može slobodni ili vezani obrt voditi sam ili putem poslovođe koji mora biti u radnom odnosu kod obrtnika i ispunjavati uvjete iz članka 8. stavka 1. točke 1. i uvjet iz članka 9. stavaka 1. i 2. ovoga Zakona. Stavkom 2. istog članka propisano je da poslovođa vodi obrt u ime i za račun obrtnika.

Uvidom u obrtni registar utvrđeno je da je obrta ADIX, obrt za zastupanje u osiguranju vl. Adam Đanić, Staro Petrovo Selo, upisan u obrtni registar MBO: 97765414 Isto tako utvrđeno je da je navedeni obrt osnovan 11. svibnja 2017.

Povjerenstvo ističe kako obveznik može biti vlasnik obrta, međutim, tijekom obnašanja dužnosti ne može obavljati upravljačku funkciju u obrtu te je dužan poslove upravljanja prenijeti na drugu osobu odnosno poslovođu.

Povjerenstvo pritom napominje kako ZSSI u svojim odredbama ne propisuje zabranu dužnosniku kao vlasniku obrta da sklopi ugovor o radu sa članom obitelji za obavljanje poslova poslovođe u obrtu pa poslovođa obrta može biti i povezana osoba u smislu članka 5. stavka 6. ZSSI-a, odnosno član obitelji te svaka druga fizička osoba koja je zaposlenik u obrtu.

Povjerenstvo ističe kako nije u njegovoj nadležnosti davanje uputa vezano za ovlaštenja koja mora imati poslovođa u pojednačnim slučajevima, konkretno licencu Hrvatske agencije za nadzor financijskih usluga, no jasno je da kada je za obavljanje određene djelatnosti potrebna određena stručna sprema, certifikati ili ovlaštenja bez kojih nije moguće obavljanje takve djelatnosti, da u tome slučaju poslovodja na kojeg se prenose upravljačka prava treba udovoljavati traženim uvjetima.

Slijedom svega navedenog, Povjerenstvo je dalo očitovanje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Obveznik Adam Đanić, elektroničkom dostavom
2. Objava na internetskoj stranici Povjerenstva
3. Pismohrana